Római katolikus elemi katekizmus

a Biblia elemeivel

Az elemi népiskolák második osztálya részére

az első osztály anyagával

mű a Pázmány Péter Elektronikus Könyvtár (PPEK)

– a magyarnyelvű keresztény irodalom tárháza – állományában.

Bővebb felvilágosításért és a könyvtárral kapcsolatos legfrissebb hírekért

látogassa meg a http://www.ppek.hu internetes címet.

Impresszum

Római katolikus elemi katekizmus

a Biblia elemeivel

Az elemi népiskolák második osztálya részére

az első osztály anyagával

Az esztergomi főegyházmegyei hatóság 3738/1941 sz. a. tankönyvül engedélyezte

Nihil obstat.

Ottó Krywald

censor dioecesanus.

Nr. 3738. Imprimatur.

Strigonii, die 3. Junii 1941.

Dr. Joannes Drahos,

vicarius gen.

Az aláhúzott számok az elemi népiskolák első osztályának anyagát jelzik. A bibliai anyagot a tanításnál és a számonkérésnél apró kérdésekkel kell fölbontani, főleg az első osztályban.

____________________

A könyv elektronikus változata

Ez a publikáció az azonos című füzet harminchatodik kiadásának elektronikus változata. A füzet a Szent István Társulat kiadásában jelent meg, Budapesten, 1941-ben. Az elektronikus változat a Szent István Társulat engedélyével készült.

Tartalomjegyzék

Impresszum

Tartalomjegyzék

Az imádságról

Hinnünk kell, amit Isten tanított

1. Istenről

2. A világ teremtéséről és kormányzásáról

3. A jó angyalokról és a gonosz lelkekről

4. Az első emberekről

5. Hogyan vétkeztek az első emberek

6. Hogyan bűntette meg Isten ős-szüleinket és hogyan könyörült meg rajtuk

7. Hogyan mutatott be Kain és Ábel az Istennek áldozatot

8. Hogyan büntette meg Isten az embereket a vízözönnel

9. Hogyan engedelmeskedett Ábrahám Istennek

10. Miképpen indítjuk föl magunkban a hitet, a reményt és a szeretetet?

11. Hogyan hirdette előre az angyal, hogy a Megváltó a világra jön

12. Hogyan látogatta meg Szűz Mária Szent Erzsébetet

13. Hogyan jött el a Megváltó a világra

14. Hogyan imádták Jézust a napkeleti bölcsek

15. Hogyan adott Jézus nekünk példát tízenkét éves korában

16. Hogyan keresztelkedett meg Jézus

17. Hogyan tanította Jézus az embereket

18. Hogyan változtatta Jézus a vizet borrá

19. Hogyan támasztotta Jézus életre a naimi ifjút

20. Hogyan csendesítette le Jézus a háborgó tengert

21. Melyik a főparancsolat?

22. Mennyire szerette Jézus a gyermekeket

23. Mit határoztak Jézusról ellenségei

24. Mit tett Jézus az utolsó vacsorán

25. Hogyan kezdett Jézus szenvedni az Olajfák-hegyén

26. Hogyan ítélték Jézust halálra

27. Hogyan kínozták Jézust Poncius Pilátus házánál

28. Hogyan feszítették Jézust keresztre

29. Hogyan halt meg Jézus a kereszten

30. Hogyan temették el Jézust

31. Hogyan támadt föl Jézus

32. Hogyan tette Jézus Szent Pétert az anyaszentegyház főpásztorává

33. Hogyan ment föl Jézus a mennyekbe

34. Hogyan szállott a Szentlélek az apostolokra

35. Az apostoli hitvallásról

Meg kell tennünk, amit Isten parancsol

36. Isten tíz parancsolatáról

37. Az anyaszentegyház öt parancsolatáról

Használnunk kell a szentségeket

38. A szentségekről

Befejezés (A hat főigazság)

Az imádságról

1. Milyen vallású vagy?

Én katolikus keresztény vagyok.

2. Hogyan szól a katolikus keresztény köszöntés?

Dicsértessék a Jézus Krisztus. – Mindörökké. Amen.

3. Mivel kezdjük és végezzük az imádságot?

Az imádságot keresztvetéssel kezdjük és végezzük.

4. Mit mondunk, ha keresztet vetünk?

† Az Atyának és Fiúnak és Szentlélek-Istennek nevében. Amen.

5. Kivel beszélünk, amikor imádkozunk?

Amikor imádkozunk, akkor Istennel beszélünk.

6. Melyik a legszentebb imádság?

A legszentebb imádság az Úr imádsága, vagyis a Miatyánk.

7. Hogyan szól a Miatyánk?

Mi Atyánk! ki vagy a mennyekben, szenteltessék meg a te neved; jöjjön el a te országod; legyen meg a te akaratod, miképpen mennyben, azonképpen itt a földön is; mindennapi kenyerünket add meg nekünk ma; és bocsásd meg a mi vétkeinket, miképpen mi is megbocsátunk az ellenünk vétőknek; és ne vigy minket a kísértésbe, de szabadíts meg a gonosztól. Amen.

8. Mit szoktunk a Miatyánk után imádkozni?

A Miatyánk után az Üdvözlégy Máriát szoktuk imádkozni.

9. Hogyan szól az Üdvözlégy Mária?

Üdvözlégy Mária! malaszttal teljes, az Úr van teveled; áldott vagy te az asszonyok között, és áldott a te méhednek gyümölcse, Jézus. Asszonyunk Szűz Mária, Istennek szent Anyja! imádkozzál érettünk, bűnösökért, most és halálunk óráján. Amen.

10. Hogyan mondod a reggeli imádságot?

1. Szívem első gondolatja

Hozzád száll föl, Istenem!

Te őriztél meg az éjjel,

Maradj ma is énvelem!

2. Téged áldlak és imádlak,

Mint szerető gyermeked;

Szívem csakis azt akarja,

Ami kedves teneked.

3. Édes Jézus, add kegyelmed

S őrizz engem szüntelen,

Hogy egész nap neked éljek

Tiszta szívvel, bűntelen.

4. Szűz Mária, Jézus Anyja,

Te mindnyájunk Anyja vagy!

Oltalmazz meg minden bajtól,

Kísértésben el ne hagyj!

Amen

11. Hogyan mondod az esti imádságot?

1. Ó édes Istenem!

Hálát rebeg lelkem,

Hogy egész napon át

Úgy szerettél engem.

2. Bánom sok vétkemet;

Szent Fiadnak vére

Mossa meg kegyesen

Szívemet fehérre.

3. Virrasszon felettem

Gondviselő szemed,

Kérlek, óvd ez éjjel

Testemet, lelkemet.

4. Szűz Anyám s őrangyal.

Legyetek énvelem!

Ha ti rám vigyáztok,

Nyugodt lesz éjjelem.

Amen

Hinnünk kell, amit Isten tanított

1. Istenről

12. Ki az Isten?

Isten az egész világnak Ura és a mi mennyei Atyánk.

13. Hol van az Isten?

Az Isten mindenhol van: a mennyben, a földön és minden helyen.

14. Miért nem látjuk az Istent mostani életünkben?

Mostani életünkben azért nem látjuk az Istent, mert neki nincsen teste; Isten lélek.

15. Hány Isten van?

Csak egy Isten van.

16. Hány személy van az egy Istenben?

Az egy Istenben három személy van: Atya, Fiú és Szentlélek.

17. Hogyan nevezzük a három isteni személyt egy szóval?

A három isteni személyt egy szóval Szentháromságnak nevezzük.

2. A világ teremtéséről és kormányzásáról

18. Ki teremtette a világot?

A világot Isten teremtette.

19. Hány nap alatt teremtette Isten a világot?

Isten hat nap alatt teremtette a világot.

20. Miképpen teremtette Isten a világot?

Isten csak akarta, hogy legyen, és meglett minden.

21. Mit tehet meg Isten?

Isten mindent megtehet, amit csak akar; Isten mindenható.

22. Mit tesz Isten még most is a világgal?

Isten még most is gondoskodik a világról, vagyis fönntartja és kormányozza a világot.

3. A jó angyalokról és a gonosz lelkekről

23. Melyek Isten legkiválóbb teremtményei?

Isten legkiválóbb teremtményei az angyalok és az emberek.

24. Mik az angyalok?

Az angyalok lelkek, akiknek értelmük és szabad akaratuk van, de testük nincsen.

25. Milyenek voltak az angyalok mind, amikor Isten megteremtette őket?

Az angyalok mind jók voltak, amikor Isten megteremtette őket.

26. Jók maradtak-e az angyalok mind?

Az angyalok nem maradtak mind jók, hanem sokan vétkeztek, és azért a pokolba jutottak.

27. Hogyan nevezzük a vétkes angyalokat?

A vétkes angyalokat gonosz lelkeknek vagy ördögöknek nevezzük.

28. Hol vannak a jó angyalok?

A jó angyalok a mennyországban vannak.

29. Milyenek irántunk a jó angyalok?

A jó angyalok szeretnek minket; azért őrzik testünket és lelkünket, imádkoznak érettünk és a jóra intenek.

30. Hogyan nevezzük azokat az angyalokat, akik minket őriznek?

Azokat az angyalokat, akik minket őriznek, szent őrzőangyaloknak nevezzük.

31. Milyenek irántunk a gonosz lelkek?

A gonosz lelkek gyűlölnek minket és irigykednek ránk; azért rosszra csábítanak, hogy mi is a pokolba jussunk.

4. Az első emberekről

Isten a földből alkotta az első ember testét, és lelket lehelt bele. Az első ember neve Ádám volt.

Isten gyönyörű kertet készített Ádámnak, hogy ott lakjék, és azt művelje. A kertnek neve Paradicsom volt. A Paradicsomban mindenféle szép gyümölcsfa volt.

Isten nem akarta Ádámot egymagában hagyni. Mikor tehát Ádám mélyen aludt, Isten kivette egyik oldalcsontját, és abból alkotta Évát, az asszonyt.

Ádám és Éva az emberek ős-szülei. Isten gyermekeivé fogadta őket. A Paradicsomban nagyon jó sorsuk volt, és sohasem kellett volna meghalniuk. Isten azt akarta, hogy szeressék őt, és a mennyországba jussanak.

32. Miből áll az ember?

Az ember testből és lélekből áll.

33. Mi végett vagyunk a világon?

Avégett vagyunk a világon, hogy az Istent megismerjük, szeressük, neki szolgáljunk, és ezáltal üdvözüljünk, vagyis a mennyországba jussunk.

34. Ki ad nekünk minden jót?

Isten ad nekünk minden jót.

5. Hogyan vétkeztek az első emberek

Isten azt mondotta Ádámnak: „A Paradicsom minden fájáról ehetsz; csak arról az egy fáról, amely a kert közepén áll, ne egyél. Ha arról eszel, meghalsz”.

De az ördög irigykedett az emberekre. Azért a kígyóban rejtőzködött, és kérdezte Évát: „Miért nem esztek a Paradicsom minden fájáról?” Éva azt felelte: „Isten megparancsolta, hogy ne együnk annak az egy fának gyümölcséből, mert különben meg fogunk halni”. De a kígyó azt mondotta: „Dehogy haltok meg. Ha esztek arról a fáról, olyanok lesztek, mint az Isten”.

Az asszony látta, hogy a fának szép a gyümölcse. Azért szakított, és evett belőle. Azután adott férjének, és az is evett a tiltott fának gyümölcséből. Ős-szüleink tehát nem engedelmeskedtek az Isten parancsolatának, és így bűnt követtek el.

35. Ki követ el bűnt?

Bűnt az követ el, aki tudva és akarva nem engedelmeskedik az Isten parancsolatának.

36. Egyenlő-e minden bűn?

Nem minden bűn egyenlő; vannak nagy, vagyis halálos bűnök és kisebb, vagyis bocsánatos bűnök.

6. Hogyan bűntette meg Isten ős-szüleinket és hogyan könyörült meg rajtuk

Ádám és Éva a bűn után nagyon szégyellték magukat, és elbújtak a fák között. De Isten látta őket, és kérdezte Ádámot: „Hol vagy?” Ádám azt felelte: „Elbújtam, mert félek tőled”. Isten kérdezte: „Ugye, ettél a tiltott fáról?” Ádám azt mondotta: „Az asszony adott nekem, és ettem”. Éva pedig azt mondotta: „A kígyó csalt meg engem.”

Isten megátkozta a kígyót, és megbüntette az ős-szülőket. Az asszonynak mondotta: „Sok fájdalmad lesz gyermekeiddel.” Ádámnak pedig azt mondotta: „Arcod verítékével eszed a kenyeret, míg vissza nem térsz a földbe; mert por vagy és porrá leszel”.

Azután kiűzte Isten Ádámot és Évát a Paradicsomból. Az ős-szülők attól fogva sokat szenvedtek, és meg is kellett halniuk. A mennyországba nem juthattak volna, ha Isten meg nem könyörült volna rajtuk.

A jó Isten megkönyörült az embereken, és Megváltót ígért, hogy az embereket a bűntől megváltsa és üdvözítse.

37. Mit tud az Isten?

Isten mindent tud; tudja azt, ami volt, ami van és ami lesz, sőt tudja azt is, amit gondolunk vagy titokban cselekszünk.

38. Mit tesz Isten a jókkal és mit tesz a rosszakkal?

Isten a jókat megjutalmazza, a rosszakat pedig megbünteti, amint megérdemlik; Isten végtelenül igazságos.

39. Hogyan ártott ős-szüleinknek bűne mindnyájunknak?

Ős-szüleink bűne úgy ártott mindnyájunknak, hogy a bűn és a büntetés minden emberre átszáll, és mindenki ezzel a bűnnel jön a világra.

40. Hogyan nevezzük azt a bűnt, amely ős-szüleinktől minden emberre átszáll?

Azt a bűnt, amely ős-szüleinktől minden emberre átszáll, eredeti bűnnek nevezzük.

41. Mi történt volna az emberekkel, ha Isten meg nem könyörült volna rajtuk?

Az emberek sohasem juthattak volna a mennyországba, ha Isten meg nem könyörült volna rajtuk.

7. Hogyan mutatott be Káin és Ábel az Istennek áldozatot

Ádámnak és Évának több fia és leánya volt. Első fiaik voltak: Káin és Ábel. Káin földmíves volt, Ábel pedig pásztor. Káin rossz volt, Ábel azonban jó volt.

Egyik napon Káin és Ábel áldozatot mutatott be az Istennek. Káin a föld terméséből hozott áldozatot, Ábel pedig a legszebb bárányt tette az oltárra. Isten szívesen tekintett Ábelre, de Káinra nem.

Káin ekkor nagyon megharagudott, és irigykedett Ábelre. Azért kihívta Ábelt a szántóföldre, és ott megölte.

Isten így szólt akkor Káinhoz: „Mit cselekedtél? Öcséd vére fölkiált hozzám. Azért átkozott leszel, és bujdosni fogsz a földön.”

42. Melyik a mi áldozatunk?

A mi áldozatunk a szent mise-áldozat.

8. Hogyan büntette meg Isten az embereket a vízözönnel

Az emberek mindig többen lettek, és nagyon megromlottak. De Noé és családja jó maradt. Isten így szólt Noénak: „Készíts magadnak bárkát, mert én vízözönt bocsátok a földre”.

Isten százhúsz esztendeig várt, hogy az emberek megjavuljanak; de nem javultak meg. Noé addig elkészítette a bárkát. Akkor bement Noé és felesége, fiai és azoknak feleségei. Magukkal vittek mindenféle állatokat is, amint Isten megparancsolta.

Ezután negyven napig esett az eső, és nagy vízözön lett a földön. A sok víz mindent elárasztott, és magasabb volt, mint a hegyek. Az emberek és állatok elpusztultak. Csak Noé maradt meg, és akik vele voltak a barkában.

Mikor a víz ismét egészen leapadt, akkor Noé kiszállott a bárkából. Azután oltárt épített az Úrnak, és halából áldozatot tett rá. Az áldozat kedves volt az Úrnak. Isten megígérte, hogy nem lesz többé vízözön.

43. Hogyan bízik Isten a megtérő bűnössel?

Isten a megtérő bűnösnek szívesen megbocsát, Isten végtelenül irgalmas.

9. Hogyan engedelmeskedett Ábrahám Istennek

Az emberek a vízözön után ismét sokan lettek, és széjjelmentek a világon. Lassan elfelejtették az Istent, és pogányok lettek, vagyis bálványokat imádtak Isten helyett. A bálványok fából vagy kőből faragott képek, vagy pedig állatok voltak.

Isten akkor kiválasztotta Ábrahámot, hogy ő legyen az Istenben hívők atyja. Ábrahám istenfélő ember volt.

Ábrahámnak fia Izsák volt. Ez sok örömet szerzett atyjának. Isten egykor próbára tette Ábrahámot, és így szólt hozzá: „Vedd egyetlen fiadat, és áldozd föl nekem.” Ábrahám fölment a hegyre, amelyet Isten mutatott neki. Ott oltárt épített, és rátette fiát. Már ki is nyújtotta kezét, hogy fiát föláldozza. De az Úr angyala egyszerre azt kiáltotta, hogy ne bántsa a fiút. Ábrahám a közelben egy kost látott a bokorban fönnakadva. Ezt megfogta, és föláldozta Istennek.

Isten akkor megígérte Ábrahámnak, hogy az ő nemzetségéből születik majd a Megváltó.

Ábrahám ős-atyja volt Izrael népének.

44. Hogyan kell az Istent szeretni?

Istent minden fölött kell szeretni.

45. Mikor szeretjük az Istent minden fölött?

Minden fölött akkor szeretjük Istent, ha megtesszük azt, ami Isten előtt kedves, és készek vagyunk inkább mindent elveszteni, sőt meg is halni, mint Istent súlyos bűnnel megbántani.

10. Miképpen indítjuk föl magunkban a hitet, a reményt és a szeretetet?

Istenem, hiszek tebenned, mert örökké igazmondó vagy!

Istenem, remélek tebenned, mert végtelenül hű és irgalmas vagy!

Istenem, minden fölött szeretlek téged, mert végtelenül jó és szeretetreméltó vagy!

11. Hogyan hirdette előre az angyal, hogy a Megváltó a világra jön

Isten elküldötte Gábor angyalt Názáret városába, a boldogságos Szűz Máriához, aki Szent Józsefnek volt a jegyese.

Az angyal így szólt: „Üdvözlégy, malaszttal teljes, az Úr van teveled, áldott vagy te az asszonyok között.” Szűz Mária megijedt, de az angyal így szólt: „Ne félj, Mária. Fiad születik, és Jézusnak fogod hívni. Ő nagy lesz, és Isten Fiának fogják nevezni, és országának nem lesz vége.”

Szűz Mária kérdezte: „Miképpen lesz az?” Az angyal azt felelte, hogy az a Szentlélek ereje által történik. Erre így szólott Szűz Mária: „Íme az Úr szolgálóleánya, legyen nekem a te igéd szerint.”

46. Mit imádkozunk a hajnali, déli és esti harangszóra?

A hajnali, déli és esti harangszóra az „Úrangyalát” imádkozzuk.

47. Hogyan szól az Úrangyala?

Az Úr angyala köszönté Szűz Máriát, és ez méhébe fogadá a Szentlélektől szent Fiát. – Üdvözlégy, Mária, malaszttal teljes…

Íme az Úr szolgálóleánya, legyen nekem a te igéd szerint. – Üdvözlégy, Mária, malaszttal teljes…

És az ige testté lőn és miköztünk lakozék. – Üdvözlégy, Mária, malaszttal teljes…

Imádkozzál érettünk, Istennek szent anyja!

Hogy méltók lehessünk Krisztus ígéreteire.

Könyörögjünk. Kérünk téged, Úr Isten! öntsd lelkünkbe szent malasztodat, hogy akik az angyali üzenet által szent Fiadnak, Jézus Krisztusnak megtestesülését megismertük, az ő kínszenvedése és keresztje által a föltámadás dicsőségébe vitessünk. Ugyanazon mi Urunk Jézus Krisztus által. Amen.

12. Hogyan látogatta meg Szűz Mária Szent Erzsébetet

Az angyali üdvözlet után Szűz Mária nemsokára elsietett rokonához, Szent Erzsébethez. Amint Szent Erzsébet meglátta Szűz Máriát, fölkiáltott: „Áldott vagy te az asszonyok között, és áldott a te méhednek gyümölcse!” Azután még így szólt: „Hogyan jutok én ahhoz, hogy az én Uram anyja jön hozzám?”

Szűz Mária ekkor gyönyörű énekben hálát adott Istennek azért, hogy ő a Megváltónak anyja lehet.

13. Hogyan jött el a Megváltó a világra

1. Augusztus császár idejében megparancsolták, hogy az embereket írják össze Zsidóországban. Mindenki beiratkozott abban a városban, ahonnan családja származott.

2. Szűz Mária és Szent József elment Dávid városába: Betlehembe; mert Dávid király családjából valók voltak. De Betlehemben már nem kaptak szállást, hanem a városon kívül egy barlangba kellett menniük. A barlangot máskor istállónak használták a pásztorok. Ott született az isteni gyermek, Jézus Krisztus. Édesanyja pólyákba takarta és jászolba fektette.

3. Betlehem közelében azon éjjel jámbor pásztorok virrasztottak a nyájaknál. Egyszerre leszállott hozzájok az Úr angyala, és fényesség lett körülöttük. Az angyal így szólt: „Ne féljetek, mert nagy örömet hirdetek nektek. Ma született az Üdvözítő, az Úr Krisztus, Dávid városában. Ez lesz a jel: gyermeket találtok pólyákba takarva és jászolba fektetve.” Erre sok angyal jött, és így énekelt: „Dicsőség a magasságban Istennek, és a földön békesség a jóakaratú embereknek.”

4. A pásztorok ekkor azt mondottak egymásnak: „Menjünk el Betlehembe, és lássuk a dolgot, amit az angyal hirdetett nekünk.” El is siettek mindjárt, és megtalálták a kis Jézust Szűz Máriával és Szent Józseffel. Azután örömükben elbeszéltek mindent, amit a gyermekről hallottak.

48. Kicsoda Jézus Krisztus?

Jézus Krisztus a második isteni személy, Istennek egyszülött Fia, aki érettünk emberré lett.

49. Ki Jézus Krisztusnak anyja?

Jézus Krisztusnak anyja a boldogságos Szűz Mária.

50. Ki volt Jézus Krisztusnak nevelőatyja?

Jézus Krisztusnak nevelőatyja Szent József volt, a boldogságos Szűz Mária jegyese.

51. Mikor van Jézus születésének ünnepe?

Jézus születésének ünnepe karácsonykor van.

14. Hogyan imádták Jézust a napkeleti bölcsek

Jézus születése után bölcsek jöttek napkeletről Jeruzsálem városába, és kérdezték: „Hol van a zsidók királya, aki nemrégen született? Láttuk csillagát napkeleten, és eljöttünk, hogy őt imádjuk.”

Mikor Heródes király ezt meghallotta, félni kezdett, hogy a zsidóknak más királyuk lesz. Azért elhívatta a papokat, és kérdezte őket, hogy hol kell a Megváltónak születnie? Azok azt mondották: Betlehemben. Heródes tehát Betlehembe küldötte a bölcseket, és így szólt hozzájok: „Ha megtaláltátok a gyermeket, mondjátok meg nekem, hogy én is elmenjek, és imádjam őt.”

A napkeleti bölcsek elmentek Jeruzsálemből. Akkor ismét feltűnt a csillag, és előttük járt, míg meg nem állott a hely fölött, ahol a gyermek Jézus volt. A napkeleti bölcsek bementek, és megtalálták a gyermeket édesanyjával. Azután leborultak, és imádták Jézust. Ajándékokat is adtak neki: aranyat, tömjént és mirhát.

A napkeleti bölcsek álmukban intést kaptak Istentől, hogy ne menjenek vissza Heródeshez. Azért más úton tértek vissza hazájukba.

15. Hogyan adott Jézus nekünk példát tizenkét éves korában

A boldogságos Szűz Mária és Jézus nevelőatyja minden esztendőben elment Jeruzsálembe a húsvéti ünnepekre. Mikor Jézus tizenkét esztendős lett, ő is elment velük.

Az ünnepek után Szűz Mária és Szent József ismét hazafelé ment. A gyermek Jézus ezalatt Jeruzsálemben maradt, de ők nem vették azt észre; mert azt hitték, hogy a rokonokkal van. Már egynapi utat tettek, és akkor keresték Jézust. De mivel nem találták meg, visszasiettek Jeruzsálembe.

Harmadnap végre megtalálták Jézust a templomban. A tanítók között ült, hallgatta és kérdezte őket. Mindnyájan csodálkoztak okosságán.

Szűz Mária ekkor így szólt Jézushoz: „Fiam, miért cselekedtél így velünk? Atyád és én bánkódva kerestünk téged”. Jézus így felelt: „Miért kerestetek engem? Nem tudtátok-e, hogy Atyám dolgaiban kell lennem?”

Jézus azután elment Szűz Máriával és Szent Józseffel Názáretbe, és engedelmes volt nekik. Ott növekedett bölcsességben és kedvességben Istennél és embereknél. Jézus harmincéves koráig maradt Názáretben.

16. Hogyan keresztelkedett meg Jézus

Jézus harmincéves korában elment a Jordán folyóhoz, hogy Szent János megkeresztelje őt.

Miután Jézus megkeresztelkedett, imádkozott. Ekkor megnyílt az ég, és a Szentlélek galamb képében szállott Jézus fölé. A mennyből pedig ezeket a szavakat lehetett hallani: „Ez az én szeretett Fiam, akiben nekem kedvem telik.”

17. Hogyan tanította Jézus az embereket

Harmincéves korától fogva három évig tanította Jézus az embereket.

Jézus azt tanította, amit hinnünk és cselekednünk kell, hogy a mennyországba jussunk.

Jézusnak sok tanítványa volt. Ezek közül kiválasztott tizenkét apostolt, hogy ők is tanítsák az embereket.

18. Hogyan változtatta Jézus a vizet borrá

Jézust édesanyjával és tanítványaival meghívták menyegzőre Kána városában. Ekkor történt, hogy elfogyott a bor. Szűz Mária észrevette, és azt mondotta Jézusnak: „Nincs boruk.”

Jézus azt mondotta a szolgáknak: „Töltsétek meg a korsókat vízzel.” Ők megtöltötték. Azután azt mondotta Jézus: „Merítsetek most, és vigyétek a násznagynak.”

Mikor a násznagy megízlelte, akkor a víz már borrá lett. Ez volt Jézus első csodája.

Jézus még sok más csodát tett, és azokkal megmutatta, hogy ő Isten.

19. Hogyan támasztotta Jézus életre a naimi ifjút

Jézus egykor Naim városába ment. Vele voltak a tanítványok és sok nép. Mikor a város kapujához ért, halottat vittek ki. A halott egy özvegy asszonynak egyetlen fia volt.

Jézus megsajnálta az asszonyt, és azt mondotta neki: „Ne sírj.” Azután a halotthoz lépett, és így szólt: „Ifjú, mondom neked, kelj föl.”

Jézus szavára fölkelt az ifjú, és szólni kezdett. Jézus ekkor visszaadta őt anyjának.

Jézus még más halottakat is föltámasztott, és sok beteget meggyógyított.

52. Mi történik az emberrel, mikor meghal?

Mikor az ember meghal, akkor a lélek elválik a testtől, a test pedig visszatér a földbe.

53. Meddig marad az ember teste a földben?

Az ember teste a világ végéig marad a földben.

54. Mit tesz Isten az ember testével a világ végén?

A világ végén Isten föltámasztja az ember testét, vagyis újra és örökre egyesíti a testet a lélekkel.

55. Mi történik lelkünkkel, ha meghaltunk?

Ha meghaltunk, Isten azonnal megítéli lelkünket.

56. Hogyan nevezzük a halál után következő ítéletet?

A halál után következő ítéletet külön ítéletnek nevezzük.

57. Hová jut a lélek a külön ítélet után?

A lélek a külön ítélet után vagy a mennyországba, vagy a tisztító helyre, vagy a pokolba jut.

58. Kik jutnak a mennyországba?

A mennyországba a jók jutnak, akik egészen bűn nélkül vannak, és büntetést nem érdemelnek.

59. Mivel jutalmazza meg Isten a jókat a mennyországban?

Isten a jókat a mennyországban örök boldogsággal jutalmazza meg; ők színről-színre látják Istent és legbensőbb szeretetben egyesülnek vele.

60. Kik jutnak a tisztítóhelyre?

A tisztítóhelyre azok jutnak, akik bocsánatos bűnnel halnak meg, és akik még ideigtartó büntetést érdemelnek.

61. Kik jutnak a pokolba?

A pokolba a gonoszok jutnak, akik halálos bűnnel halnak meg.

62. Mivel bünteti meg Isten a gonoszokat a pokolban?

Isten a gonoszokat a pokolban örökkétartó kínnal bünteti meg; ők sohasem láthatják Istent, és örök tűzben szenvednek.

20. Hogyan csendesítette le Jézus a háborgó tengert

Jézus egykor hajóra szállott és onnan tanította a népet. Mikor már este lett, azt mondotta a tanítványoknak: „Keljünk át a tavon.” Míg a tanítványok eveztek, azalatt Jézus elaludt.

Egyszerre nagy szélvész támadt, és a habok majdnem elborították a hajót. A tanítványok ekkor fölkeltették Jézust, és így szóltak: „Uram, szabadíts meg minket, mert elveszünk!”

Jézus így szólt: „Mit féltek, kicsinyhitűek?” Azután fölkelt, parancsolt a szélnek és a tengernek, és nagy csöndesség lett.

Az emberek csodálkoztak, és azt kérdezték: „Kicsoda ez, hogy még a szelek és a tenger is engedelmeskednek neki?”

21. Melyik a főparancsolat?

Egy törvénytudó kérdezte Jézust: „Mester, melyik a főparancsolat?” Jézus azt felelte: „Szeresd Uradat, Istenedet teljes szívedből és teljes lelkedből. Ez a legnagyobb és első parancsolat. A második pedig hasonló ehhez: Szeresd felebarátodat, mint tenmagadat.”

63. Ki a mi felebarátunk?

Minden ember a mi felebarátunk; akár jóakarónk az, akár ellenségünk.

22. Mennyire szerette Jézus a gyermekeket

Egyik napon, mikor Jézus tanított, gyermekeket vittek hozzá, hogy tegye rájuk kezeit és imádkozzék fölöttük. De a tanítványok nem akarták őket Jézushoz engedni.

Jézus akkor azt mondotta: „Hagyjátok a kisdedeket hozzám jönni, mert ilyeneké Isten országa.” Azután megölelte a gyermekeket, rájuk tette kezeit, és megáldotta őket.

23. Mit határoztak Jézusról ellenségei

1. A zsidók közül sokan haragudtak Jézusra, mert megdorgálta őket bűneik miatt.

2. Mikor Jézus már három évig tanított, akkor a papi fejedelmek és írástudók egybegyűltek Kaifás zsidó főpap házában, és tanácsot tartottak. Ott elhatározták, hogy Jézust megfogják és megölik.

3. Akkor elment hozzájuk Júdás, a hűtelen apostol, és azt kérdezte: „Mit adtok nekem, ha kezetekbe adom őt?” Azok harminc ezüstpénzt adtak neki.

24. Mit tett Jézus az utolsó vacsorán

Jézus a halála előtt való napon együtt volt a tizenkét apostollal az utolsó vacsorán.

A vacsora után kezébe vette Jézus a kenyeret, megáldotta, és átadta tanítványainak, és azt mondotta: „Vegyétek és egyétek, ez az én testem.” Azután vette a kelyhet, odaadta nekik, és azt mondotta: „Igyatok ebből mindnyájan, ez az én vérem.” Még azt is mondotta Jézus az apostoloknak: „Ezt cselekedjetek az én emlékezetemre.”

Jézus ekkor az oltáriszentséget rendelte.

64. Mit cselekedett Krisztus Urunk e szavakkal: „Ez az én testem, ez az én vérem”?

Krisztus Urunk e szavakkal: „Ez az én testem, ez az én vérem”, a kenyeret és a bort az ő szent testévé és vérévé változtatta át.

65. Mire adott Krisztus Urunk az apostoloknak hatalmat és parancsot e szavakkal: „Ezt cselekedjétek az én emlékezetemre”?

Krisztus Urunk arra adott az apostoloknak hatalmat és parancsot, hogy a kenyeret és a bort az ő szent testévé és vérévé változtassák át.

66. Kikre szállott át az apostoloktól az a hatalom, hogy a kenyeret és a bort átváltoztassák Krisztus Urunk szent testévé és vérévé?

Az a hatalom, hogy a kenyeret és a bort átváltoztassák Krisztus Urunk szent testévé és vérévé, az apostoloktól a püspökökre és az áldozópapokra szállott át.

67. Mikor változtatják át a püspökök és az áldozópapok a kenyeret és a bort Krisztus Urunk szent testévé és vérévé?

A püspökök és az áldozópapok a szent misében változtatják át a kenyeret és a bort Krisztus Urunk szent testévé és vérévé.

68. Mi az oltáriszentség?

Az oltáriszentség az Úr Jézus Krisztusnak valóságos szent teste és vére a kenyér és a bor külső színe alatt.

69. Mit kell az oltáriszentség előtt cselekednünk?

Az oltáriszentség előtt térdre kell borulnunk és az Úr Jézust imádnunk.

25. Hogyan kezdett Jézus szenvedni az Olajfák-hegyén

Az utolsó vacsora után kiment Jézus az Olajfák-hegyére, és azt mondotta az apostoloknak: „Szomorú az én lelkem mindhalálig”.

Jézus ezután sokáig imádkozott, és lelki fájdalmában vért izzadott.

Akkor eljött Júdás, és vele sok ember. Jézus azt kérdezte tőlük: „Kit kerestek?” Ők azt felelték: „A názáreti Jézust”. Jézus azt mondotta: „Én vagyok”. Erre meghátráltak, és a földre estek.

Jézus azután megengedte, hogy megfogják és megkötözzék. Ekkor elvitték őt a papi fejedelmekhez. A tanítványok pedig elfutottak.

26. Hogyan ítélték Jézust halálra

Kaifás főpap házában egybegyűltek a zsidó papok és írástudók. Jézust is odavitték. A főpap akkor azt kérdezte Jézustól: „Te vagy-e Krisztus, az Istennek Fia?” Jézus azt felelte: „Én vagyok”.

A főpap ekkor mondotta: „Káromkodott!” A zsidó papok és írástudók pedig így szóltak: „Méltó a halálra!”

Azon éjjel fogva tartották Jézust, megcsúfolták, leköpdösték, befödték arcát, és úgy verték őt.

27. Hogyan kínozták Jézust Poncius Pilátus házánál

Nagypénteken reggel elvitték Jézust Poncius Pilátushoz, a római császár helytartójához.

Pilátus azt mondotta: „Én semmi vétket sem találok ebben az emberben”. De a zsidók azt kiáltották: „Feszítsd meg őt”.

Pilátus ekkor megostoroztatta Jézust. A katonák bíborvörös palástot adtak Jézusra, tövisből koronát fontak, és fejére tették. Azután csúfolódva térdet hajtottak előtte, és azt mondották: „Üdvözlégy, zsidók királya!”

28. Hogyan feszítették Jézust keresztre

Pilátus el akarta bocsátani Jézust. De a zsidók azt kívánták, hogy Jézus haljon meg. Erre Pilátus kezükbe adta Jézust, hogy keresztre feszítsék.

A katonák akkor nehéz keresztet tettek Jézus vállaira, és kivezették őt a Kálvária-hegyre. Vele együtt kivittek két gonosztevőt is.

Nagypénteken délben értek ki a Kálváriára, és ott fölfeszítették Jézust a keresztre.

29. Hogyan halt meg Jézus a kereszten

1. Mikor Jézus a kereszten függött, a nép csúfolta és káromolta őt. Jézus pedig így imádkozott: „Atyám, bocsáss meg nekik, mert nem tudják, mit cselekszenek”.

2. Jézus keresztje mellett állott a boldogságos Szűz Mária, néhány más jámbor asszony és Szent János apostol. Jézus azt mondotta Szent Jánosnak: „Íme a te anyád!”

3. Jézus három óráig függött a kereszten. Végre nagy hangon azt kiáltotta: „Atyám, kezeidbe ajánlom lelkemet!” Ekkor lehajtotta fejét, és kiadta lelkét.

70. Mi végett szenvedett és halt meg Jézus?

Jézus a végett szenvedett és halt meg, 1. hogy minket a bűntől és az örök kárhozattól megváltson, 2. hogy Istentől kegyelmet nyerhessünk, és a mennyországba juthassunk.

71. Kinek bűneiért szenvedett és halt meg Jézus?

Jézus minden ember bűneiért szenvedett és halt meg, az eredeti bűnért és minden más bűnért.

30. Hogyan temették el Jézust

Mikor Jézus már meghalt, egy katona lándzsával átszúrta oldalát, és abból vér és víz folyt ki.

Ekkor két jámbor férfiú levette Jézus testét a keresztről, és egy sziklába vágott sírba helyezte. A sír nyílása elé nagy követ tettek. A papi fejedelmek pedig őröket állítottak a sírhoz.

72. Jézusnak halála után hová szállott alá az ő lelke?

Jézusnak halála után az ő lelke a pokoltornácra szállott alá, ahol a meghalt jámbor emberek lelkei a megváltásra vártak.

73. Miért szállott alá Jézus lelke a pokoltornácra?

Jézus lelke azért szállott alá a pokoltornácra, mert a jámbor lelkeknek meg akarta vinni az örömhírt, hogy már megváltotta őket.

31. Hogyan támadt föl Jézus

1. Jézus teste a temetés után harmadnapig maradt a sírban.

2. Húsvétvasárnap reggel Jézus ismét egyesítette lelkét testével, és dicsőségesen föltámadt.

3. Az Úr angyala leszállott a mennyből, és elhengerítette a követ a sírtól. Erre az őrök megijedtek, és mint a halottak a földre estek. Később a városba siettek.

4. Este megjelent Jézus az apostoloknak, és így köszöntötte őket: „Béke veletek”. Azután rájuk lehelt és mondotta: „Vegyétek a Szentlelket. Akiknek megbocsátjátok bűneiket, megbocsáttatnak nekik”.

32. Hogyan tette Jézus Szent Pétert az anyaszentegyház főpásztorává

Miután Jézus föltámadt, még negyven napig maradt a földön.

Egyik napon azt mondotta Jézus Szent Péternek: „Legeltesd bárányaimat”. Azután azt mondotta neki: „Legeltesd juhaimat”.

Jézus bárányai és juhai azok az emberek, akiket megkeresztelnek, és akik hiszik azt, amit ő tanított. Valamennyi együttvéve Jézus nyája, vagyis egyháza.

Jézus azt rendelte, hogy Szent Péter vezesse az anyaszentegyházat, mint a pásztor tereli a nyájat.

74. Kit tett Jézus Krisztus az anyaszentegyház látható fejévé?

Jézus Krisztus Szent Péter apostolt tette az anyaszentegyház látható fejévé.

75. Ki az anyaszentegyház látható feje Szent Péter halála óta?

Szent Péter halála óta az anyaszentegyház látható feje a római püspök, vagyis a pápa.

33. Hogyan ment föl Jézus a mennyekbe

Föltámadása után a negyvenedik napon utoljára jelent meg Jézus az apostoloknak. Ekkor mondotta nekik: „Tanítsatok minden népet, megkeresztelvén őket az Atyának és Fiúnak és Szentléleknek nevében”.

Jézus azután kivezette a tanítványokat az Olajfák-hegyére. Ott megáldotta őket, és fölszállott az égbe. Az apostolok nézték Jézust, de nemsokára felhő takarta el őt szemeik elől.

Ekkor két angyal jelent meg, és így szólt: „Mit néztek az égre? Ez a Jézus így jön el majd ismét, amint láttátok őt az égbe menni”.

76. Mikor jön el ismét Jézus?

Jézus a világ végén jön el ismét.

77. Mi végett jön el Jézus a világ végén?

Jézus a végett jön el a világ végén, hogy minden embert megítéljen.

78. Hogyan nevezzük a világ végén bekövetkező ítéletet?

A világ végén bekövetkező ítéletet utolsó ítéletnek vagy világítéletnek nevezzük.

79. Hogyan fog Jézus az utolsó ítéleten a jókhoz szólani?

Jézus az utolsó ítéleten így fog a jókhoz szólani: „Jöjjetek, Atyám áldottai, bírjátok a világ kezdetétől nektek készített országot!”

80. Mit fog Jézus a gonoszoknak mondani?

Jézus a gonoszoknak azt fogja mondani: „Távozzatok tőlem, átkozottak, az örök tűzre!”

81. Hová jutnak az utolsó ítélet után a jók és hová a gonoszok?

Az utolsó ítélet után a jók a mennyországba jutnak, a gonoszok pedig a pokolba.

34. Hogyan szállott a Szentlélek az apostolokra

1. Miután Jézus a mennybe ment, az apostolok és a többi hívek mindennap együtt voltak és imádkoztak.

2. A tízedik napon, mikor elérkezett pünkösd ünnepe, hirtelen zúgás támadt, mint a szél zúgása. Benn a házban tüzes nyelvek szállottak mindenkire, és mindnyáján beteltek Szentlélekkel.

3. A zajra sok nép jött a házhoz. Szent Péter kiment, és tanította őket. Erre háromezer ember megkeresztelkedett. Attól fogva a keresztények mindennap többen lettek.

82. Ki a Szentlélek?

A Szentlélek a harmadik isteni személy, valóságos Isten, az Atyával és Fiúval együtt.

35. Az apostoli hitvallásról

83. Melyik hitvallásban van meg röviden az, amit hinnünk kell?

Amit hinnünk kell, az az apostoli hitvallásban van meg röviden.

84. Hogyan szól az apostoli hitvallás?

Hiszek egy Istenben, mindenható Atyában, mennynek és földnek teremtőjében;

és a Jézus Krisztusban, ő egy Fiában, a mi Urunkban, ki fogantaték Szentlélektől, születék Szűz Máriától, kínzaték Poncius Pilátus alatt, megfeszítteték, meghala és eltemetteték,

szálla alá poklokra, harmadnapon halottaiból föltámada,

fölméne a mennyekbe, ül a mindenható Atya-Istennek jobbja felől,

onnét lészen eljövendő ítélni eleveneket és holtakat.

Hiszek Szentlélekben,

egy katolikus keresztény anyaszentegyházat, szenteknek egyességét,

bűnöknek bocsánatát,

testnek föltámadását

és az örök életet. Amen.

Meg kell tennünk, amit Isten parancsol

36. Isten tíz parancsolatáról

85. Hogyan szól Isten tíz parancsolata?

1. Én vagyok a te Urad Istened: Uradat, Istenedet imádjad, és csak neki szolgálj.

2. Istennek nevét hiába ne vegyed.

3. Megemlékezzél arról, hogy az Úr napját megszenteljed.

4. Atyádat és anyádat tiszteljed.

5. Ne ölj.

6. Ne paráználkodjál.

7. Ne lopj.

8. Hamis tanúságot ne szólj felebarátod ellen.

9. Felebarátod feleségét ne kívánjad.

10. Se házát, se mezejét, se másféle jószágát ne kívánjad.

86. Mit parancsol Isten az első parancsolattal: Uradat, Istenedet imádjad, és csak neki szolgálj?

Isten az első parancsolattal azt parancsolja, hogy benne higgyünk és reméljünk, őt szeressük és imádjuk.

87. Ki vétkezik Isten második parancsolata ellen: Istennek nevét hiába ne vegyed?

Isten második parancsolata ellen az vétkezik, aki megsérti Istennek szent nevét.

88. Ki sérti meg Istennek szent nevét?

Istennek szent nevét az sérti meg, aki káromkodik.

89. Mit parancsol Isten a harmadik parancsolattal: Megemlékezzél arról, hogy az Úr napját megszenteljed?

Isten a harmadik parancsolattal azt parancsolja, hogy az Úristen napját, vagyis a vasárnapot, szenteljük meg.

90. Hogyan kell a vasárnapot megszentelnünk?

A vasárnapot úgy kell megszentelnünk, hogy 1. szent misét hallgatunk, 2. köznapi munkát nem végezünk és másokkal sem végeztetünk.

91. Mit parancsol Isten a negyedik parancsolattal: Atyádat és anyádat tiszteljed?

Isten a negyedik parancsolattal azt parancsolja, hogy szüleinket tiszteljük, szeressük és nekik engedelmeskedjünk.

92. Ki vétkezik Isten ötödik parancsolata ellen: Ne ölj?

Isten ötödik parancsolata ellen az vétkezik, aki felebarátjának vagy önmagának testi vagy lelki életében kárt tesz.

93. Ki vétkezik Isten hatodik parancsolata ellen: Ne paráználkodjál?

Isten hatodik parancsolata ellen az vétkezik, aki bűnös akarattal gondol, beszél, néz vagy cselekszik szemérmetlen dolgot.

94. Ki vétkezik Isten hetedik parancsolata ellen: Ne lopj?

Isten hetedik parancsolata ellen az vétkezik, aki felebarátját igazságtalanul megkárosítja.

95. Ki károsítja meg felebarátját igazságtalanul?

Felebarátját az károsítja meg igazságtalanul: 1. aki annak jószágát elveszi, vagy készakarva megrongálja; 2. aki felebarátját megcsalja.

96. Mit kell tennünk, ha idegen jószág van nálunk vagy másnak kárt okoztunk?

Ha idegen jószág van nálunk, azt vissza kell adnunk; a kárt pedig meg kell térítenünk, mihelyt tehetjük, mert különben nem kapunk Istentől bocsánatot.

97. Ki vétkezik Isten nyolcadik parancsolata ellen: Hamis tanúságot ne szólj felebarátod ellen?

Isten nyolcadik parancsolata ellen az vétkezik, aki hazudik, vagy aki felebarátja becsületében kárt tesz.

98. Mit tilt Isten a két utolsó parancsolattal: Felebarátod feleségét ne kívánjad; se házát, se mezejét, se másféle jószágát ne kívánjad?

Isten a két utolsó parancsolattal tiltja a szemérmetlen és kapzsi kívánságokat.

37. Az anyaszentegyház öt parancsolatáról

99. Mely parancsolatokat kell a keresztény embernek Isten tíz parancsolatán kívül még megtartania?

A keresztény embernek Isten tíz parancsolatán kívül még az anyaszentegyház öt parancsolatát is meg kell tartania.

100. Hogyan szól az anyaszentegyház öt parancsolata?

1. Az anyaszentegyháznak szokott ünnepnapjait megüljed.

2. Ünnepnap misét becsületesen hallgass.

3. Bizonyos napokon a parancsolt böjtöket megtartsad és a húseledeltől magadat megtartóztassad.

4. Bűneidet minden esztendőben meggyónjad, és legalább húsvét táján az oltáriszentséget magadhoz vegyed.

5. Tiltott napokon menyegzőt ne tarts.

Használnunk kell a szentségeket

38. A szentségekről

101. Mi szükséges nekünk leginkább ahhoz, hogy üdvözülhessünk?

Hogy üdvözülhessünk, ahhoz leginkább Istennek malasztja, vagyis kegyelme szükséges nekünk.

102. Mivel szerezhetjük meg Istennek malasztját leginkább?

Istennek malasztját leginkább a szentségekkel és imádsággal szerezhetjük meg.

103. Hány szentség van?

Hét szentség van: 1. a keresztség, 2. a bérmálás, 3. az oltáriszentség, 4. a bűnbánat szentsége, 6. az utolsó kenet, 6. az egyházirend, 7. a házasság.

104. Mit tesz Isten a keresztség által?

Isten a keresztség által az eredeti bűntől és a keresztség előtt elkövetett minden más bűntől megtisztítja és megszenteli az embert.

105. Mit tesz a Szentlélek a bérmálás által?

A Szentlélek a bérmálás által megerősíti az embert, hogy hitét állhatatosan megvallja és hite szerint éljen.

106. Ki van jelen az oltáriszentségben?

Az oltáriszentségben az Úr Jézus Krisztus van jelen.

a) Mit veszünk magunkhoz a szent áldozáskor?

A szent áldozáskor az Úr Jézus szent testét és vérét vesszük magunkhoz, hogy vele tápláljuk lelkünket.

b) Hányféle készület szükséges a szent áldozásra?

A szent áldozásra kétféle készület szükséges: lelki és testi készület.

c) Miben áll a lelki készület a szent áldozásra?

A lelki készület a szent áldozásra abban áll: hogy 1. a halálos bűnöktől megtisztítjuk lelkünket a szent gyónásban, a bocsánatos bűnöket pedig legalább megbánjuk; 2. elmondjuk az előkészítő imádságokat.

d) Miben áll a testi készület a szent áldozásra?

A testi készület a szent áldozásra abban áll, hogy éhgyomorral maradunk, vagyis, hogy éjféltől kezdve a szent áldozásig semmit sem eszünk és semmit sem iszunk.[1]

e) Mit teszünk, mikor a pap a szent áldozás előtt fölmutatja az oltáriszentséget?

Mikor a pap a szent áldozás előtt fölmutatja az oltáriszentséget, letérdelünk, háromszor mellünket verjük, és mondjuk: „Uram, nem vagyok méltó, hogy hajlékomba jöjj, hanem csak egy szóval mondd, és meggyógyul az én lelkem”.

f) Mit kell tennünk a szent áldozás után?

A szent áldozás után imádnunk kell az Úr Jézust, neki hálát adnunk és kegyelmeit kérnünk.

107. Mi végett rendelte Krisztus Urunk a bűnbánat szentségét?

Krisztus Urunk a végett rendelte a bűnbánat szentségét, hogy a pap Isten helyett megbocsáthassa a keresztség után elkövetett bűnöket.

108. Mit kell tennünk, hogy a bűnbánat szentségét méltóan vegyük föl?

1. Meg kell vizsgálnunk lelkiismeretünket.

2. Meg kell bánnunk bűneinket.

3. Erősen meg kell fogadnunk, hogy többé nem vétkezünk.

4. Meg kell gyónnunk.

5. Föl kell tennünk magunkban, hogy a föladott elégtételt elvégezzük.

109. Mit kell cselekednünk, amikor a bűnbánat szentségére előkészülni akarunk?

Amikor a bűnbánat szentségére előkészülni akarunk, a Szentlélek segítségét kell kérnünk.

110. Miről gondolkodunk akkor, amikor lelkiismeretünket megvizsgáljuk?

Amikor lelkiismeretünket megvizsgáljuk, akkor arról gondolkozunk, hogy milyen bűnöket követtünk el.

111. Mit kell magunknak a halálos bűnökről különösen megjegyeznünk, amikor lelkiismeretünket megvizsgáljuk?

Amikor lelkiismeretünket megvizsgáljuk, a halálos bűnökről különösen meg kell magunknak jegyeznünk, hogy hányszor követtük el azokat.

112. Miért bánjuk meg bűneinket?

Bűneinket azért bánjuk meg, mert azokkal megbántottuk az Istent, és mert tőle büntetést érdemeltünk.

113. Mely szavakkal indíthatjuk föl magunkban a bánatot és az erős fogadást?

„Ó Istenem, teljes szívemből bánom minden bűnömet, mert azokkal téged, végtelenül jó és szeretetreméltó Istenemet, megbántottalak; erősen fogadom, hogy többé nem vétkezem, és a bűnre vezető alkalmakat elkerülöm.”

114. Mit cselekszünk, amikor gyónunk?

Amikor gyónunk, akkor töredelmesen megvalljuk bűneinket a lelkiatyának, hogy azoktól föloldozzon minket.

115. Hogyan kell bűneinket meggyónnunk?

Bűneinket őszintén és érthetően kell meggyónnunk.

116. Mit kell okvetlenül meggyónnunk?

Okvetlenül meg kell gyónnunk halálos bűneinket, amelyekre emlékezünk, és azt is meg kell mondanunk, hogy hányszor követtük el azokat.

117. Mit követ az el, aki a szent gyónásban készakarva elhallgat egy halálos bűnt?

Aki a szent gyónásban készakarva elhallgat egy halálos bűnt, az szentségtörést követ el, és Isten nem bocsátja meg többi bűnét sem.

118. Hogyan kezdjük meg a szent gyónást?

A szent gyónást úgy kezdjük meg, hogy keresztet vetünk magunkra és mondjuk: „Gyónom a mindenható Istennek és Isten helyett neked, lelkiatyám, hogy kiskoromtól (utolsó gyónásomtól) fogva ezeket a bűnöket követtem el”.

119. Mit kell mondanunk, miután bűneinket meggyóntuk?

Miután bűneinket meggyóntuk, ezt kell mondanunk: „Teljes szívemből bánom minden bűnömet, mert azokkal a végtelenül jó és szeretetreméltó Istent megbántottam; erősen fogadom, hogy többé nem vétkezem és a bűnre vezető alkalmat elkerülöm”.

120. Mit kell tennünk a szent gyónás után?

A szent gyónás után 1. hálát kell adnunk Istennek, hogy bűneinket megbocsátotta; 2. el kell végeznünk a lelkiatyától feladott elégtételt.

121. Kiknek számára rendelte Krisztus Urunk az utolsó kenetet?

Krisztus Urunk a nagybetegek számára rendelte az utolsó kenetet.

122. Kik veszik föl az egyházirend szentségét?

Az egyházirend szentségét azok veszik föl, akiket a püspök papokká szentel.

123. Kik veszik föl a házasság szentségét?

A házasság szentségét azok veszik föl, akik házastársak akarnak lenni.

Befejezés (A hat főigazság)

124. Melyek a főigazságok, amelyeket mindenkinek tudnia és hinnie kell?

Mindenkinek tudnia és hinnie kell:

1. hogy egy Isten van;

2. hogy az Istenben három személy van: Atya, Fiú és Szentlélek;

3. hogy a Fiú-Isten emberré lett, hogy minket halálával megváltson és üdvözítsen;

4. hogy Isten igazságos bíró, aki megjutalmazza a jókat és megbünteti a gonoszokat;

5. hogy az ember lelke halhatatlan;

6. hogy Isten kegyelme az üdvösségre szükséges.

1. Ez az úgynevezett szentségi böjt ma csak egy óra: Szent áldozás előtt egy óra hosszat nem szabad sem enni, sem inni (PPEK).

Table of Contents

Impresszum

Tartalomjegyzék

Az imádságról

Hinnünk kell, amit Isten tanított

1. Istenről

2. A világ teremtéséről és kormányzásáról

3. A jó angyalokról és a gonosz lelkekről

4. Az első emberekről

5. Hogyan vétkeztek az első emberek

6. Hogyan bűntette meg Isten ős-szüleinket és hogyan könyörült meg rajtuk

7. Hogyan mutatott be Kain és Ábel az Istennek áldozatot

8. Hogyan büntette meg Isten az embereket a vízözönnel

9. Hogyan engedelmeskedett Ábrahám Istennek

10. Miképpen indítjuk föl magunkban a hitet, a reményt és a szeretetet?

11. Hogyan hirdette előre az angyal, hogy a Megváltó a világra jön

12. Hogyan látogatta meg Szűz Mária Szent Erzsébetet

13. Hogyan jött el a Megváltó a világra

14. Hogyan imádták Jézust a napkeleti bölcsek

15. Hogyan adott Jézus nekünk példát tízenkét éves korában

16. Hogyan keresztelkedett meg Jézus

17. Hogyan tanította Jézus az embereket

18. Hogyan változtatta Jézus a vizet borrá

19. Hogyan támasztotta Jézus életre a naimi ifjút

20. Hogyan csendesítette le Jézus a háborgó tengert

21. Melyik a főparancsolat?

22. Mennyire szerette Jézus a gyermekeket

23. Mit határoztak Jézusról ellenségei

24. Mit tett Jézus az utolsó vacsorán

25. Hogyan kezdett Jézus szenvedni az Olajfák-hegyén

26. Hogyan ítélték Jézust halálra

27. Hogyan kínozták Jézust Poncius Pilátus házánál

28. Hogyan feszítették Jézust keresztre

29. Hogyan halt meg Jézus a kereszten

30. Hogyan temették el Jézust

31. Hogyan támadt föl Jézus

32. Hogyan tette Jézus Szent Pétert az anyaszentegyház főpásztorává

33. Hogyan ment föl Jézus a mennyekbe

34. Hogyan szállott a Szentlélek az apostolokra

35. Az apostoli hitvallásról

Meg kell tennünk, amit Isten parancsol

36. Isten tíz parancsolatáról

37. Az anyaszentegyház öt parancsolatáról

Használnunk kell a szentségeket

38. A szentségekről

Befejezés (A hat főigazság)

1